It-tgemgim tal-poplu Ġara li l-poplu beda jgemgem u jsemma' l-ilmenti tiegħu lill-Mulej. U l-Mulej semagħhom, u xegħel bil-qilla, u bagħtilhom in-nar, u ħarqilhom it-truf tal-kamp. U l-poplu għajjat lil Mosè, u dan talab għalihom lill-Mulej, u n-nar intefa. U dak il-post semmewh Tabgħera għax qabad ġo nofshom nar il-Mulej. Il-manna U dik il-qabda nies li kienet magħhom kienet mikluba għall-ikel, u wlied Iżrael ukoll bdew jibku u jgħidu: "Min se jitmagħna l-laħam? Niftakru l-ħut li konna nieklu fl-Eġittu b'xejn; il-ħjar, il-bettieħ, il-kurrat, il-basal, u t-tewm. U issa bil-ġuħ; għajnejna ma jarawx ħlief il-manna." U l-manna kienet tixbah iż-żerriegħa tal-kożbor, u lewn ir-raża. Il-poplu kien jixtered jiġborha, u jlaqqtuha, u mbagħad jitħnuha bil-mitħna, jew jisħquha fil-mehrież. Kienu jsajruha fil-borma u jagħmluha ftajjar; u t-togħma tagħha kienet bħal tal-għaġina maħduma biż-żejt. U meta billejl kienet taqa' n-nida fuq il-kamp, kienet taqa' magħha l-manna wkoll. Mosè sama' l-poplu jibki, familja familja, kulħadd f'bieb it-tinda tiegħu. Il-Mulej xegħel b'qilla kbira, u Mosè inkwieta. U Mosè staqsa lill-Mulej: "Għala inkwetajt il-qaddej tiegħek? Jaqaw ma sibtx grazzja quddiemek, biex għabbejtni bil-piż ta' dan il-poplu? Forsi jien ġibt f'ġufi dan il-poplu kollu? Forsi wellidtu jien biex tgħidli: Ġorru fi ħdanek bħalma l-imraddgħa ġġorr tarbija fi ħdanha, sakemm twasslu fl-art li int ħlift li tagħtiha lil missirijiethom? Mnejn se nġib jien il-laħam biex nagħtih lill-poplu kollu, li qegħdin jibkuli u jgħiduli: 'Agħtina laħam x'nieklu.' Ma niflaħx jien waħdi l-piż ta' dan il-poplu kollu; tqil wisq għalija! Jekk int se timxi hekk miegħi, oqtolni, jekk sibt grazzja quddiemek, u ma narax id-deni tiegħi." U l-Mulej qal lil Mosè: "Iġborli sebgħin mill-anzjani ta' Iżrael li int taf li huma xjuħ u għandhom il-ħila li jiggvernaw, u laqqagħhom fit-tinda tal-laqgħa, u hemm joqogħdu miegħek. U jien ninżel u nitkellem miegħek hemmhekk, u nieħu mill-ispirtu li hemm fik, u nqiegħdu fihom, u huma jaqsmu miegħek il-piż ta' dan il-poplu, u ma terfgħux int waħdek. "Imbagħad tgħid lill-poplu: Tqaddsu għall-għada, u intom tieklu l-laħam, għaliex il-biki tagħkom wasal f'widnejn il-Mulej meta intom għedtu: Min se jitmagħna l-laħam? Kemm konna sewwa fl-Eġittu! Il-Mulej se jagħtikom laħam x'tieklu. Ma jkollkomx x'tieklu għal jum wieħed, anqas għal jumejn, anqas għal ħamsa, anqas għal għaxra, u anqas għal għoxrin biss, imma għal xahar sħiħ, sakemm joħroġ minn imnifsejkom u jdardarkom, għax stmellejtu lill-Mulej li qiegħed f'nofskom, u bkejtu quddiemu u għedtu: 'Għalfejn ħariġna mill-Eġittu?' " U Mosè wieġeb: "Sitt mitt elf raġel fih dan il-poplu li jien ġo nofsu! U inti tgħidli, 'Agħtihom jieklu l-laħam għal xahar sħiħ!' Se jkun biżżejjed għalihom jekk noqtlu n-nagħaġ u l-baqar? Jekk niġbru l-ħut kollu tal-baħar ikun biżżejjed?" U l-Mulej wieġeb lil Mosè: "Jaqaw ma tlaħħaqx id il-Mulej; issa tara jekk isseħħlekx il-kelma tiegħi." U Mosè ħareġ, u kellem lill-poplu u qalilhom kliem il-Mulej, u ġabar is-sebgħin raġel mill-anzjani tal-poplu u qegħedhom madwar it-tinda. Il-Mulej niżel fi sħaba jkellem lil Mosè, u ħa mill-ispirtu li kellu fih, u tah lis-sebgħin xiħ; u ġara li, hekk kif l-ispirtu qagħad fuqhom, bdew jipprofetizzaw, imma ma ssuktawx . Issa fil-kamp kien baqa' żewġt irġiel, wieħed jismu Eldad u l-ieħor Medad, u fuqhom ukoll niżel l-ispirtu. Hekk dawn ġew magħduda mal-magħżulin għax, għalkemm ma marrux fit-tinda, bdew jipprofetizzaw fil-kamp. Dlonk mar wieħed żagħżugħ jgħarraf b'dan lil Mosè, u qallu: "Eldad u Medad qegħdin jipprofetizzaw fil-kamp." U Ġożwè bin Nun, li minn ċkunitu kien qaddej ta' Mosè, qabad u qal: "Sidi Mosè, tħallihomx aktar." Iżda Mosè wieġbu: "Jaqaw qiegħed tgħir minħabba fija? Jalla l-poplu tal-Mulej ikun kollu profeti, u jalla l-Mulej iqiegħed fuqhom l-ispirtu tiegħu!" Imbagħad Mosè nġabar fil-kamp, hu u x-xjuħ ta' Iżrael. U l-Mulej qajjem riħ, li ġarr quddiemu s-summien mill-baħar lejn il-kamp u xerridhom mal-kamp fuq medda ta' jum mixi minn naħa u medda ta' jum mixi min-naħa l-oħra, dawramejt, f'għoli ta' dirgħajn minn fuq wiċċ l-art. U l-poplu għadda l-jum sħiħ u l-lejl kollu u l-għada kollu jiġbor is-summien, u l-inqas li wieħed ġabar kien għaxart igzuz. Imbagħad ferrxuhom madwar il-kamp. Kien għad għandhom il-laħam bejn snienhom, u anqas kienu għadhom kiluh, meta l-Mulej inkorla għall-poplu u laqtu b'qerda kbira. U semmew dak il-post: Kibrotħattawa, għaliex hemm difnu 'l dawk li mietu bil-klubija li kellhom għall-ikel. Imbagħad il-poplu telaq minn Kibrotħattawa għal Ħaserot u waqaf hemm.